Les comissions falleres de Carcaixent poden començar hui el muntatge de les carpes
10 de Marzo de 2016

Carcaixent

Des de hui les diferents comissions falleres ja poden començar el muntatge de les seues carpes o espais festers. Segons informen des de la Regidoria de Festes, totes les carpes han sigut autoritzades sense problemes ja que s’ha presentat la documentació a temps de poder tramitar els permisos. Les comissions falleres tenien un mes de termini per poder presentar el projecte de muntatge que havia de constar d’una declaració responsable, de l’informe tècnic i de la justificació de les assegurances corresponents.

En  una reunió celebrada al mes de gener entre la regidora de Festes i els presidents de totes les comissions falleres, se’ls va traslladar la importància d’instaurar una “racionalitat i coherència en els protocols, que hauran de ser iguals per a totes les comissions”. Rosa Nicolau va manifestar que, a més d’unificar l’autorització de carpes, la intenció de l’Equip de Govern és “conciliar la festa i la convivència amb els veïns i prendre les mesures de seguretat necessàries”. L’Ajuntament de Carcaixent ha emés un decret en què es regula l’horari d’obertura i tancament màxim de l’«espai fester» propi de cada comissió fallera i que és d’obligat compliment.

La regidora de Festes va incidir en la importància de complir els terminis, ja que s’havia de poder fer una previsió a l’hora del  muntatge de les carpes i amb repartiment del material que disposa l’Ajuntament atenent les necessitats de cada falla. A principis d’esta setmana totes les falles havien presentat correctament la documentació i se’ls ha autoritzat el muntatge de les carpes. Per este motiu, Rosa Nicolau ha volgut agrair a totes les comissions falleres l’esforç que han fet i estan fent  per a ajustar-se a la legalitat vigent perquè el funcionament dels actes siga cada vegada millor, tant per als fallers com per als veïns.

Per altra banda, des de la Regidoria de Festes han informat que, tant a la web Municipal com a l’aplicació de l’Ajuntament de Carcaixent, anirà actualitzant-se la informació referent a horaris, premis i ordre de la cremà  de les Falles. També s’ha habilitat un mapa en la ubicació de les diferents falles.